入荆江
作者：劉敞
朝代：宋

paragraphs: 此江自岷山，浩瀚浮西極。
中爲三峽束，壅閼氣憤激。
崩騰得平地，千里怒未息。
雖投洞庭闊，争道猶逼窄。
觸岸皆倒流，勢兼萬牛力。
渾黄不可鑒，咫尺瞢玄白。
頗似崑崙流，洩源下積石。
逶迤屢屈折，九曲乃大直。
始信枉渚歌，至今猶悽惻。
中流忽沙沸，惨惨半江黑。
俄頃成丘陵，方舟渡安得。
坤儀理專静，何故輙損益。
多異真窮鄉，所逢豈中國。
墨生忍黔突，孔子不暖席。
賢聖亦遠遊，吾寧倦行役。